Yubu 12
Yubu oloko i kom twero ki ryeko pa Lubaŋa
1Yubu ogamo ni meno,
2“Adada wun jo ma tye ki ŋec,
ka wuto, ryeko bene birwenyo woko.
3Ento an aniaŋ lok bene macalo wun, wun pe wuloya wacel.
Aŋa ma pe ŋeyo lok macalo magi?
4Adoko gin anyera bot lurema;
an ma ceŋ alwoŋo Lubaŋa ci en gamo doga,
an ma kita atir, ma bal mo pe i koma, adoko gin anyera.
5Lagumkom cayo ŋat ma kome kec,
en mito goyo jo ma tyengi ocer.
6Kema pa luyak tye ki kuc;
jo ma miyo kiniga mako Lubaŋa gibedo mot mupye,
gin jo ma guloko tekgi odoko lubaŋagi.
7“Peny wa bot lee, ci gibipwonyi;
peny winyo me polo, ci gibitittr.
8Gin ma lak alaka i nom gibipwonyi;
rec me nam bene gibitucone boti.
9Aŋa i kin magi ducu ma kwiya
ni ciŋ Rwot aye otiyo man?
10Tipo pa gin makwo ducu tye i ciŋe,
dano acel acel mato yamo pi twerone.
11It dano pe ye lok ducu, ento bilo abila,
macalo dano bilo cam ki lebe.
12Ryeko bedo bot jo muti,
ri i wi lobo miyo dano niaŋ i te lok mapol.
13Lubaŋa tye ki ryeko dok ki twer;
en tye ki tam matut ki twer me cobone.
14Ka en omuko ot, ŋat mo pe dok gero odoco;
ka en oloro wi dano, ŋat mo pe dok yabo.
15Ka en ojuko kot pe cwer, ci lobo two woko;
ka en cwalo pii, ci corre i wi lobo.
16En tye ki teko ki ryeko me cobo ticce;
laŋak dano ki ŋat ma giŋako gin ducu mere.
17En tero lumi-tam woko munero,
en loko luŋolkop doko lumino.
18En gonyo jo ma luker gutweyo ki i buc,
ci tweyo dura i pyer luker macalo opii.
19En tero ajwagine woko munero,
ci miyo wegi twer poto.
20En twoyo dog jo ma yam gigenogi,
ci miyo gikwiya poko gin maber ki gin marac.
21En miyodano gicayo rwodi,
dok geŋo wegi twer i tiyo ticgi.
22En yabo muŋ ma gikanne i piny macol,
ci kela piny macol licuc i der ceŋ.
23En miyo rok mo-ni doko madit, ka dok tyeko woko;
miyo rok mukene nyayo locce, ka dok tenyo woko ata.
24En kwanyo ryeko woko ki bot lutel wi lwak,
miyo gimal ata i tim ka ma yo pe iye.
25Gin leyo piny i colpiny laboŋo der ceŋ;
miyo gicatte macalo lamero.”